Collie sempadan

***Collie'' sempadan''' atau ***border collie**' ialah satu baka anjing gembala British daripada jenis *[[collie]]* bersaiz sederhana. Ia berasal dari rantau sempadan England–Scotland dan diturunkan daripada anjing gembala biri-biri tradisional yang pernah terdapat di serata Kepulauan British. Kebanyakannya dibela sebagai anjing gembala biri-biri atau sebagai haiwan teman. Ia bertanding dengan penuh jaya dalam ujian anjing gembala. Ia telah didakwa sebagai baka anjing paling cerdas.

## Sejarah
*Collie* sempadan diturunkan daripada *[[collie]]* baka tempatan, jenis yang ditemukan secara meluas di Kepulauan British. Nama untuk baka ini berasal dari tempat asalnya yang berkemungkinan di sepanjang sempadan England–Scotland. Sebutan jenis "*collie*" atau "*colley*" pertama kali muncul menjelang akhir abad ke-19, walaupun perkataan "*collie*" adalah lebih tua daripada ini dan berasal daripada bahasa Scots. Perkataan *collie* juga disangkakan berasal daripada perkataan bahasa Celt kuno untuk "berguna". Banyak *collie* sempadan kini dapat dijejak kembali kepada seekor anjing yang dikenali sebagai Old Hemp.

Pada tahun 1915, James Reid, Setiausaha International Sheep Dog Society (ISDS) di United Kingdom pertama kali menggunakan istilah "*border collie*" untuk membezakan anjing yang didaftarkan oleh ISDS daripada *collie* The Kennel Club (atau *[[collie Scotland|Scotch collie]]*, termasuk ''collie'' kasar dan ''collie'' licin) yang pada asalnya berasal daripada ternakan pekerja sama tetapi telah mengembangkan penampilan berbeza dan terpiawai ikutan pengenalan ke dalam gelanggang pertunjukan pada tahun 1860 dan percampuran dengan baka berlainan.

### Old Hemp

Old Hemp, iaitu seekor anjing triwarna, lahir di Northumberland, England pada September 1893 dan mati pada Mei 1901. Ia dibiakbakakan oleh Adam Telfer daripada Roy, seekor anjing hitam dan sawo matang, dan Meg, seekor anjing berlapis bulu hitam dan bermata kuat. Hemp ialah anjing yang pendiam dan berkuasa yang kepadanya biri-biri bergerak balas semudahnya. Ramai gembala menggunakannya sebagai bapa anjing dan gaya kerja Hemp menjadi gaya *collie* sempadan. Semua *collie* sempadan baka tulen yang masih hidup kini dapat menjejaki susur galur leluhur kembali kepada Old Hemp. Ia dipercayai telah membapai sebanyak 200 ekor anak anjing sepanjang hayatnya.

### Wiston Cap
Wiston Cap (lahir pada 28 September 1963) ialah anjing yang digambarkan oleh lencana International Sheep Dog Society (ISDS) dalam lagak gaya penggembalaan *collie* sempadan yang menjadi cirinya. Ia merupakan bapa anjing popular dalam sejarah baka ini dan susur galurnya dapat dilihat pada kebanyakan susur galur *collie* zaman moden. Cap, yang dibiakbakakan oleh W. S. Hetherington dan dilatih serta dikendalikan oleh John Richardson, ialah anjing yang mudah patuh dan baik hati. Susur galurnya semua dijejaki kembali kepada anjing berdaftar awal daripada buku pembaka dan kepada J. M. Wilson's Cap, yang namanya tertera sebanyak 16 kali dalam tujuh generasi dalam pedigrinya. Wiston Cap membapai tiga ekor Juara Tertinggi dan merupakan datuk kepada tiga ekor anjing lain, salah seekor daripadanya ialah E. W. Edwards' Bill, yang memenangi kejuaraan sebanyak dua kali.

### Pengenalan ke New Zealand dan ke Australia
*Collie* tersenarai sebagai import ke New Zealand seawal tahun 1858 tetapi jenisnya tidak dinyatakan. Pada akhir tahun 1890-an, James Lilico (1861?–1945) dari Christchurch, New Zealand, mengimport sebilangan anjing pekerja dari United Kingdom. Ini termasuk Hindhope Jed, seekor anjing hitam, sawo matang, dan putih yang lahir di Hindhope, Scotland pada tahun 1895, serta Maudie, Moss of Ancrum, Ness, dan Old Bob.

Tidak ada kejelasan sama ada Hindhope Jed ialah keturunan Old Hemp. Ia yang dilahirkan dua tahun selepas Old Hemp disebut dalam sebuah rencana *British Hunts and Huntsmen* mengenai John Elliot dari Jedburgh:

En. Elliot sendiri cukup terkenal kerana baka *collie*-nya. Bapanya membekalkan Noble kepada mendiang Ratu Victoria dan, daripada subjek kami, McLeod mendapatkan Hindhope Jed, kini juara New Zealand dan Australia.

Pada perlepasannya ke New Zealand, Hindhope Jed sudah pun membuntingkan anak kepada *Captain*, satu lagi strain baharu *collie* "sempadan". Hindhope Jed telah memenangi tiga ujian di tanah kelahirannya Scotland, dan dianggap sebagai "yang terbaik untuk menyeberangi khatulistiwa".

Pada tahun 1901, bapa anjing King dan Mcleod dihasilkan oleh Charles Beechworth King (lahir pada tahun 1855, di Murrumbidgee, New South Wales), saudara beliau dan Alec McLeod di Canonbar, dekat dengan Nyngan (barat laut Sydney), membawa Hindhope Jed ke Australia. Di sana, ia menikmati kejayaan besar dalam ujian anjing gembala.

Baka anjing ketua New Zealand dikembangkan daripada *collie* sempadan.

## Perihal

*Collie* sempadan, secara purata, ialah anjing bersaiz sederhana dengan jumlah lapis bulu sederhana, yang kerap tebal dan terdedah kepada keguguran. Ia mempunyai lapis bulu ganda yang berbeza-beza daripada licin hingga kasar dan kadang-kadang keriting. Walaupun hitam dan putih merupakan pewarnaan umum, baka ini muncul dalam hampir semua warna dan corak yang dikenali pada anjing. Sesetengah daripada ini termasuk triwarna hitam (hitam/sawo matang/putih), hati dan putih, dan triwarna merah (merah/sawo matang/putih) yang juga telah kerap terlihat, dan warna lain seperti biru, ungu lembut, *[[merle (bulu anjing)|merle]]* merah, *merle* biru, *[[brindle]]*, dan merah Australia (yang juga dikenali sebagai merah ee, perang muda, merah resesif, atau emas) yang kurang kerap terlihat. Sesetengah *collie* sempadan mungkin juga mempunyai lapis bulu ekawarna.

Warna mata berbeza-beza daripada perang hingga hijau dan kadang-kadang mata berlainan warna terbentuk; ini biasanya terlihat pada anjing *merle*. Trait ini dikenali sebagai heterokromia. Telinga *collie* sempadan juga berubah-ubah — sesetengah anjing mempunyai telinga tegak sepenuhnya, sesetengah mempunyai telinga labuh sepenuhnya, dan yang lain mempunyai telinga separa tegak (serupa dengan yang pada ''collie'' kasar).

Walaupun pengendali *border collie* pekerja kadang-kadang mempunyai kepercayaan karut tentang penampilan anjing mereka (pengendali mungkin mengelakkan anjing putih hampir menyeluruh kerana idea tidak berasas bahawa biri-biri tidak menghormati anjing putih atau hampir putih menyeluruh), pada umumnya, American Border Collie Association menganggap bahawa penampilan anjing tidak relevan. Sebaliknya, pengenalpastian *collie* sempadan pekerja dianggap lebih berguna dengan sikap dan keupayaannya.

Anjing yang dibiakbakakan untuk pertunjukan adalah lebih homogen dari segi penampilan berbanding dengan *collie* sempadan pekerja kerana, untuk menang dalam pertunjukan pengakuran, ia mesti mematuhi piawaian kelab baka yang spesifik tentang banyak bahagian struktur, lapis bulu, dan warna. Kelab kenel menyatakan, sebagai contoh, bahawa *collie* sempadan mesti mempunyai ekspresi "tajam dan cerdas" dan bahawa warna mata pilihan ialah perang gelap. Sebagai penghormatan kepada asal usul anjing ini sebagai pekerja, parut dan gigi patah yang diterima semasa pelaksanaan tugas tidak boleh digunakan untuk menentang *collie* sempadan dalam gelanggang pertunjukan. Ketinggian jantan dari paras kelasa adalah dalam lingkungan  dan betina pula .

Ia telah didakwa sebagai baka anjing paling cerdas.

## Kesihatan

### Jangka hayat

Sebuah kajian tahun 2022 di England tentang rekod veterinar mendapati jangka hayat sebanyak 12.1 tahun, yang sedikit lebih tinggi daripada jangka hayat 11.82 tahun untuk anjing baka silang. Sebuah kajian United Kingdom tahun 2024 pula mendapati jangka hayat sebanyak 13.1 tahun untuk baka ini berbanding dengan purata 12.7 tahun untuk baka tulen dan 12 tahun untuk baka silang.

Punca utama bagi kematian dalam tinjauan The Kennel Club tahun 2004 merupakan kanser (23.6%), usia lanjut (17.9%), dan penderitaan vaskular serebrum (9.4%).

### Keadaan
Anomali mata ''collie'' ialah keadaan resesif autosom yang disebabkan oleh suatu mutasi resesif autosom pada gen NHEJ1 yang menjejaskan *[[collie]]* dan baka berkaitan, seperti *collie* sempadan.

Dua jenis kehilangan pendengaran berlaku pada baka ini. Jenis pertama berkaitan dengan pigmen dan ditemukan pada anak *collie* sempadan, walaupun anak anjing juga dapat mengalami kepekakan sensorineural kongenital sejak kelahiran. Jenis kedua dikenali sebagai kehilangan pendengaran permulaan dewasa. Anjing-anjing ini mempunyai ujian gerak balas batang otak pendengaran normal sebagai anak anjing tetapi secara beransur-ansur kehilangan pendengarannya dalam tempoh antara satu dengan lapan tahun. Yayasan Kesihatan dan Pendidikan American Border Collie Association (ABCA HEF) sedang menyokong penyelidikan tentang punca genetik bagi penyakit ini. Kawasan-kawasan syak bagi genom telah dikenal pasti, namun lokasi mutasi(-mutasi) penyebab tepat belum ditentukan setakat ini.

Lipofusinosis seroid neuron (NCL) ialah penyakit jarang tetapi serius yang terbatas kepada *collie* sempadan pertunjukan. NCL mengakibatkan kerosakan saraf parah dan kematian awal; anjing menderita jarang bertahan melebihi umur dua tahun. Mutasi yang menyebabkan bentuk penyakit yang ditemukan pada *collie* sempadan dikenal pasti oleh Scott Melville di makmal Alan Wilton dari Sekolah Bioteknologi dan Sains Biomolekul, Universiti New South Wales. Tiada rawatan atau penawar, tetapi ujian DNA kini tersedia untuk mengesan pembawa serta anjing terjejas.

Sindrom neutrofil terperangkap (TNS) ialah penyakit keturunan yang melibatkan sumsum tulang yang mengeluarkan neutrofil (sel putih) tetapi tidak dapat melepaskannya dengan berkesan ke dalam aliran darah. Anak anjing terjejas mempunyai sistem imun rosak dan akhirnya mati akibat jangkitan yang tidak dapat dilawan. Mutasi yang bertanggungjawab untuk TNS telah ditemukan pada *collie* sempadan pada anjing pekerja Inggeris, pada anjing pertunjukan yang berasal dari Australia dan New Zealand, dan pada anjing pekerja Australia tidak berkaitan. Ini menunjukkan bahawa gen ini tersebar luas dan barang kali setua baka ini sendiri. TNS dikenal pasti oleh Jeremy Shearman di makmal Alan Wilton dari Sekolah Bioteknologi dan Sains Biomolekul, Universiti New South Wales. Tiada penawar, tetapi ujian DNA kini tersedia untuk mengesan pembawa serta anjing terjejas.

Penyakit lain yang lebih jarang ditemukan termasuk katarak juvenil, osteokondritis, hipotiroidisme, diabetes melitus, dan neutropenia berkitar anjing, kecederaan tisu lembut karpus.

Sindrom pengsan cetusan senaman yang serupa dengan yang terlihat pada anjing pengutip Labrador, disebut pengsan *collie* sempadan, dan dicetuskan oleh episod pengsan yang berkaitkan dengan tempoh senaman berat, telah diperihalkan pada *collie* sempadan di Amerika Utara, di Eropah, dan di Australia, dan buat masa ini merupakan subjek penyiasatan lanjut. Pengsan *collie* sempadan atau "*the wobbles*" ialah penyakit yang terdapat pada banyak baka gembala/pekerja. Puncanya buat masa ini tidak diketahui. Pengsan *collie* sempadan kelihatannya berkaitan dengan senaman berkeamatan tinggi yang didapati khususnya menarik untuk anjing individu. Sebagai contoh, sesetengah anjing tidak dapat mengutip bola tenis, kerana mendapati bahawa aktiviti ini amat merangsang, tetapi mampu berlari sejauh beberapa batu tanpa gejala pengsan *collie* sempadan. Gejala pada umumnya termasuk disorientasi, lembap mental, kehilangan perhatian, tungkai belakang terketar-ketar, penyeretan tungkai belakang, dan akhirnya keperluan untuk duduk atau berbaring. Kehilangan kesedaran dan geletar/kekejangan mirip sawan bukanlah ciri-ciri pengsan *collie* sempadan. Tiada ujian diagnostik semasa atau pemeriksaan veterinar yang dapat mengesahkan pengsan *collie* sempadan dan diagnosis kerap diberikan sebagai diagnosis pengecualian atau berdasarkan gejala klinikal. Tiada rawatan semasa yang disyorkan dan nasihat diberikan untuk membatasi episod dengan mengelakkan aktiviti yang mencetuskan pengsan itu.

Sebuah kajian di United Kingdom yang meneliti rekod klinikal mendapati bahawa *collie* sempadan mempunyai prevalens tertinggi bagi neoplasia hati. *Collie* sempadan adalah 2.67 kali lebih berkemungkinan untuk menghidap penyakit ini berbanding dengan baka lain.

*Collie* sempadan ialah salah satu baka yang lebih lazim terjejas akibat mutasi pada gen MDR1. Mutasi ini menyebabkan haiwan terjejas menjadi lebih rendah terhadap kesan-kesan negatif daripada ubat pada jumlah yang sepatutnya selamat. Ubat lazim seperti doramektin dan ivermektin akan menyebabkan neurotoksikosis. Mutasi ini mempunyai frekuensi sebanyak 1–4.8% bergantung pada negara.

## Piawaian baka

Terdapat dua jenis ujian, atau piawaian, untuk menentukan kualiti pembiakbakaan bagi *collie* sempadan: ujian anjing gembala asli ISDS dan penampilan.

### Ujian anjing gembala ISDS
Ujian asli ialah ujian anjing gembala ISDS. Ujian ini masih digunakan kini yang melibatkan anjing dan pengendali mengumpulkan kumpulan haiwan ternakan dan memindahkan kumpulan itu senyap-senyap di sekeliling balapan. Terdapat unsur piawaian tertentu untuk ujian ini bergantung pada peringkat: kebangsaan atau antarabangsa. Untuk kedua-dua peringkat, biri-biri mesti dikumpulkan setenang yang mungkin tanpa berasa cemas. Untuk pertandingan kebangsaan, yang biasanya diadakan antara England, Ireland, Scotland, dengan Wales, ujian dijalankan di sepanjang balapan 400 ela. Balapan antarabangsa menggunakan balapan 400 ela untuk ujian kelayakan, tetapi pada hari ketiga dan terakhir, ujian diadakan di balapan sepanjang 800 ela.

Ujian antarabangsa melibatkan "pengambilan berganda", yang membabitkan anjing gembala yang mesti mengumpulkan 10 ekor biri-biri dari jarak 800 ela, membawa biri-biri tersebut pada suatu sudut ke arah pusat padang, dan kemudian diutus kembali ke arah lagi satu untuk mengumpulkan 10 ekor biri-biri lagi, yang juga diletakkan sejauh 800 ela dari kedudukan pengendali. Lima ekor daripada 20 ekor biri-biri itu memakai kolar, dan di penghujung giringan segi tiga, biri-biri itu dikumpulkan ke dalam "gelanggang pengasingan" bulat dan 15 ekor biri-biri tanpa kolar itu dihalau sambil kelima-lima biri-biri berkolar disimpan di dalam gelanggang dan kemudian dikandangkan. Anjing gembala mesti diarahkan melalui halangan pada jarak berbeza-beza dari kedudukan pengendali, dan kemudian anjing itu mesti menunjukkan keupayaan untuk melakukan kerja dekat-dekat dengan mengandangkan dan mengisih biri-biri itu.

## Pendaftaran

### Afrika Selatan
Pendaftaran anjing gembala pekerja di Afrika Selatan ialah tanggungjawab South African Sheepdog Association. Anjing daftaran ISDS yang diimport ke negara ini boleh dipindahkan ke dalam daftar SASDA. Anjing yang tidak berdaftar dapat menjadi layak untuk pendaftaran melalui penganugerahan sijil kebolehan kerja oleh hakim berdaftar. Kadang-kadang, mereka memudahkan pengujian anjing yang digunakan untuk pembiakbakaan, untuk displasia pinggul, dan anomali mata *collie*, untuk menggalakkan pembiakbakaan anjing tanpa kecacatan genetik ini.

### Amerika Syarikat

Pejabat pendaftaran utama untuk *collie* sempadan di Amerika Syarikat ialah American Border Collie Association (ABCA), yang didedikasikan untuk pemeliharaan anjing pekerja tradisional. Baka ini juga diiktiraf pada tahun 1995 oleh American Kennel Club (AKC) selepas menduduki Kelas Lain-lain AKC selama lebih daripada 50 tahun. Pengiktirafan itu dibantah oleh majoriti kumpulan gabungan *collie* sempadan, seperti United States Border Collie Club, yang berasa bahawa pengesan pada kemahiran kerja baka ini akan hilang di bawah pengiktirafan AKC. Pendaftaran AKC telah meningkat secara beransur-ansur sejak pengiktirafan dan menjelang tahun 2004 terdapat 1,984 pendaftaran AKC baharu bagi *collie* sempadan, dengan 2,378 lagi untuk tahun 2005. Sebaliknya, American Border Collie Association mendaftarkan hampir-hampir 20,000 ekor *collie* sempadan setiap tahun. Oleh sebab ketegangan wujud antara matlamat pembiakbakaan mengikut piawaian anjing pekerja dengan piawaian penampilan, American Border Collie Association mengundi pada tahun 2003 bahawa anjing yang mencapai kejuaraan pengakuran akan dinyahsenaraikan daripada pendaftaran ABCA, tanpa mengira kebolehan. Pendaftaran silang diizinkan antara pejabat pendaftaran anjing pekerja dan AKC menerima anjing yang berdaftar dengan ABCA, tetapi tiada pejabat pendaftaran anjing pekerja di Amerika Syarikat yang menghormati pedigri AKC.

### Australia
Di Australia, *collie* sempadan didaftarkan dengan badan kawalan negeri gabungan Australian National Kennel Council (ANKC) atau dengan pejabat pendaftaran anjing pekerja. Antara 2,011 ekor dengan 2,701 ekor *collie* sempadan berpedigri ANKC telah didaftarkan dengan ANKC pada setiap tahun sejak tahun 1986. Kemasukan dalam daftar utama anggota gabungan ANKC membolehkan *collie* sempadan bertanding dalam pengakuran, kepatuhan, ketangkasan, penjejakan, anjing piring, penggembalaan, dan acara lain berkeizinan ANKC yang dianjurkan oleh kelab gabungan ANKC, manakala kemasukan dalam daftar terhad melarang kemasukan dalam acara pengakuran. ANKC menyediakan piawaian baka; walau bagaimanapun, ini terpakai untuk acara pengakuran sahaja dan tidak mempunyai pengaruh ke atas anjing yang memasuki acara prestasi. Anjing tidak berpedigri ANKC juga mungkin layak untuk kemasukan ke dalam daftar sekutu atau daftar sukan ANKC dan boleh bertanding dalam acara prestasi atau acara penggembalaan ANKC. Pertubuhan ketangkasan seperti Agility Dog Association of Australia (ADAA) mempunyai pejabat pendaftaran sendiri yang mengizinkan kemasukan mana-mana anjing yang ingin bertanding dalam acara mereka.

### Kanada
Agriculture Canada telah mengiktiraf Canadian Border Collie Association sebagai pejabat pendaftaran di bawah Akta Pedigri Haiwan untuk mana-mana *collie* sempadan yang ditetapkan sebagai "Baka Tulen" di Kanada.

Kriteria yang digunakan adalah berdasarkan zuriat gembala dan bukan penampilan. Ia merupakan pejabat pendaftaran dua peringkat yang bermaksud bahawa anjing yang diimport yang berdaftar dengan kelab kenel asing yang mengadakan pertunjukan pengakuran diberi pendaftaran "B", manakala anjing yang berasal langsung daripada pejabat pendaftaran anjing pekerja lain diletakkan di pejabat pendaftaran "A".

Baru-baru ini, Canadian Kennel Club telah meninjau anggotanya untuk membuat keputusan sama ada *collie* sempadan patut disertakan dalam "Senarai Lain-lain" CKC. Ketetapan ini akan memberi pemilik *collie* sempadan kebolehan untuk bertanding dalam semua acara CKC, tetapi CKC tidak akan menjadi badan pendaftar. Orang yang bertanding dalam acara prestasi menyokong langkah itu. CBCA menentang ketetapan ini.

### Turki
Pendaftaran *collie* sempadan pekerja di Turki ialah bidang kuasa Border Collie Derneği (Persatuan *Collie* Sempadan Turki) yang ditubuhkan pada tahun 2007.

### United Kingdom
Anjing dapat didaftarkan dengan The Kennel Club seperti mana-mana baka beriktiraf lain; sebuah persatuan baka, International Sheep Dog Society, hanya mendaftarkan anjing dengan kebolehan penggembalaan terbukti.

### Tempat lain
Baka *collie* sempadan juga diiktiraf sebagai anjing gembala utama oleh International Stock Dog Federation (ISDF), yang berpangkalan di Piccadilly, London, United Kingdom.

## Kegunaan
Kegunaan lazim *collie* sempadan termasuk penggembalaan, penjejakan, dan sukan anjing.

### Kerja haiwan ternakan

*Collie* sempadan pekerja dapat menerima arahan melalui suara dan dengan wisel pada jarak jauh semasa menggembala. Tenaga hebat dan naluri penggembalaannya masih digunakan untuk menggembala pelbagai haiwan, daripada biri-biri dan lembu tradisional, kepada ayam itik bebas merantau, babi, dan burung unta. Ia juga digunakan untuk menghalau burung liar yang tidak diingini dari landasan lapangan terbang, padang golf, dan kawasan awam dan persendirian lain.

Gembala di United Kingdom telah mengambil unsur penggembalaan paling kritikal dan memasukkan unsur tersebut ke dalam ujian anjing gembala. Ujian anjing gembala tercatat pertama diadakan di Bala, Wales Utara, pada tahun 1873. Pertandingan ini membolehkan peladang dan gembala menilai bakal pasangan untuk anjing pekerja mereka, tetapi mereka telah membangunkan aspek sukan juga, dengan pesaing dari luar komuniti pertanian yang turut serta.

Di Amerika Syarikat, badan kelulusan kebangsaan untuk pertandingan ini ialah USBCHA. Di United Kingdom, padanannya ialah International Sheep Dog Society, di Kanada, Canadian Border Collie Association (CBCA) dan di Afrika Selatan, padanannya ialah South African Sheepdog Association.

### Sukan anjing
*Collie* sempadan ialah salah satu baka paling popular untuk pertandingan ketangkasan anjing. Ia juga cemerlang dalam kepatuhan kompetitif, kemahiran persembahan, *[[flyball]]*, penjejakan, dan ujian anjing gembala, dan acara penggembalaan.

Ia berprestasi baik pada sesetengah ketinggian lompatan lebih tinggi dalam pertandingan ketangkasan anjing, sehinggakan di England, pertandingan kerap menyertakan kelas untuk anjing ABC, "Anything But Collies" ("Apa-apa yang Bukan *Collie*", "Apa-apa Selain *Collie*").

Kepantasan, ketangkasan, dan stamina *collie* sempadan telah membolehkannya mendominasi aktiviti anjing seperti *flyball* dan pertandingan anjing piring. Kebolehlatihannya juga telah memberinya tempat dalam pertandingan tarian anjing.

*Collie* sempadan mempunyai deria bau cukup berkembang dan dengan dorongan tinggi sesuai sebagai anjing pengesan cemerlang dan mudah bermotivasi untuk ujian penjejakan. Ujian ini mensimulasikan penemuan orang hilang dalam situasi terkawal yang dalamnya prestasi anjing berkenaan dapat dinilai, dengan gelaran yang diberikan untuk anjing berjaya. *Collie* sempadan digunakan sebagai anjing pencarian dalam penyelamatan di pergunungan di Britain. Ia khususnya berguna untuk mencari di kawasan besar lereng bukit dan runtuhan salji. Hamish MacInnes percaya bahawa anjing berlapis bulu gelap kurang terdedah kepada kebutaan salji.

## Penyelidikan
Kecerdasan mengagumkan pada *border collie* telah menjadikannya subjek berdaya maju untuk penyelidikan. Khususnya, projek FIDO (Memudahkan Interaksi untuk Anjing dengan Pekerjaan) usaha Institut Teknologi Georgia menunjukkan keupayaan anjing cerdas untuk berkomunikasi dengan manusia. Khususnya, sebuah projek di BrainLab di institut itu menggunakan seekor *border collie* bernama Sky untuk mengaktifkan penderia yang dipakai oleh anjing itu yang membolehkan Sky berkomunikasi dalam bahasa Inggeris yang boleh didengar dengan pengendalinya. Satu niat adalah untuk membolehkan anjing khidmat memberikan amaran kepada pemiliknya tentang bahaya mendatang atau memberikan amaran kepada orang lain tentang situasi kecemasan yang melibatkan pengendalinya, terutamanya yang mungkin terlibat dalam penghilangan upaya.

## Anjing terkenal
* Rico, yang dikaji kerana mengecam sehingga 200 objek dengan nama. Seekor lagi *collie* sempadan, Betsy, didapati mempunyai perbendaharaan kata sebanyak lebih daripada 300 patah perkataan.
* Chaser mempunyai perbendaharaan kata sebanyak 1,022 patah perkataan, mampu menaakul melalui pengecualian, dan mampu mengenali objek mengikut golongan objek tersebut.
* Shep, yang merupakan teman jangka panjang kepada John Noakes daripada *[[Blue Peter]]* oleh BBC dan Meg, teman kepada Matt Baker, bekas penyampai bagi rancangan sama
* Shep juga merupakan seekor anjing yang muncul di stesen kereta api pada tahun 1936 dan menyaksikan tuannya yang telah meninggal dunia yang dimuatkan ke dalam kereta api. Ia kekal di sana sambil menunggu kepulangan tuannya selama lima tahun setengah berikutnya.
* Jean, yang juga dikenali sebagai Anjing Vitagraph, yang merupakan anjing bintang filem pertama (yang dimiliki dan dilatih oleh Laurence Trimble)
* Messi, seekor *collie* sempadan yang menjadi bintang sebagai "Snoop" dalam *[[Anatomy of a Fall]]* dan memenangi anugerah Palm Dog tahun 2023 pada Festival Filem Cannes

## Catatan

## Rujukan